ΓΡΑΠΤΗ ΕΡΩΤΗΣΗ P-0512/98 υποβολή: Carlos Carnero Gonzαlez (GUE/NGL) προς την Επιτροπή (17 Φεβρουαρίου 1998)

Θέμα: Χρησιμοποίηση των διαρθρωτικών ταμείων του στόχου 2 στην Αυτόνομη Κοινότητα της Μαδρίτης

Στα μέσα ενημέρωσης δημοσιεύθηκαν προσφάτως επικρίσεις προς την Ομοσπονδία Δήμων της Μαδρίτης (FMM) όσον αφορά τη διαχείριση απο την κυβέρνηση της Αυτόνομης Κοινότητας (CAM) των πόρων απο τα διαρθρωτικά ταμεία που διατέθηκαν στην περιφέρεια αυτή στο πλαίσιο του στόχου 2. Λαμβανομένης υπόψη της σπουδαιότητος του θέματος:

1. Γνωρίζει η Επιτροπή τους λόγους για τους οποίους η CAM δεν απερρόφησε κατά την τριετία 94-96, περίπου 9 δις πεσέτες, απο τα διαρθρωτικά ταμεία και, στην περίπτωση αυτή πως εκτιμάται το γεγονός ότι χάθηκε μία σημαντική ευκαιρία αξιοποίησης πόρων;

2. Γνωρίζει η Επιτροπή ότι, η CAM, μη εφαρμόζοντας τις συμφωνίες με την FMM, ανεκοίνωσε στους ενδιαφερόμενους δημάρχους (23 τον αριθμό), τη στιγμή που οι προϋπολογισμοί τους για το 1998 είχαν συνταχθεί επί τη βάσει των αρχικών δεσμεύσεων, ότι το 46% του ποσού που προέβλεπαν να εισπράξουν απο το Ευρωπαϊκό Ταμείο Περιφερειακής Ανάπτυξης (4,7 δις πεσέτες) για την περίοδο 1997-1999, θα εχορηγείτο στο Ευρωπαϊκό Κοινωνικό Ταμείο -και τούτο χωρίς προγραμματισμό, λόγω του μη αναμενόμενου χαρακτήρα της μεταφοράς- με τις σοβαρές συνέπειες που αυτό θα έχει στους ενδιαφερόμενους δήμους και τις πρωτοβουλίες επενδύσεων σ' αυτούς (2 δις λιγότερα απο το προγραμματισθέν ποσό), και, εάν ναι, θεωρεί ότι τούτο αποτελεί σωστή διαχείριση απο πλευράς του Περιφερειακού Εκτελεστικού Οργάνου;

3. Πιστεύει η Επιτροπή ότι η προβληματική αυτή κατάσταση, που δημιουργήθηκε απο την απόφαση της CAM, θα μπορούσε να επιλυθεί μέσω των προτάσεων που υπέβαλε στις 2 Φεβρουαρίου η Επιτροπή Ευρωπαϊκών Θεμάτων της FMM;

4. Θεωρεί η Επιτροπή ότι η κατανομή των χορηγηθέντων κονδυλίων του στόχου 2 μεταξύ τοπικής και περιφερειακής διοίκησης στην οποία κατέληξε η CAM, είναι έστω και ελάχιστα ισόρροπη, βάσει της οποίας οι Δήμοι διαχειρίζονται το 15% περίπου του διαθέσιμου ποσού, λαμβανομένης υπόψη επίσης της προβληματικής τους οικονομικής κατάστασης;

5. Θεωρεί βάσιμο η Επιτροπή τον χαρακτηρισμό απο διάφορες πλευρές ως ελάχιστα διαφανούς της διαχείρισης των διαρθρωτικών ταμείων και συνοχής απο την CAM;

Απάντηση της κας Wulf-Mathies εξ ονόματος της Επιτροπής (23 Μαρτίου 1998)

Συνεπεία των δυσκολιών που προκάλεσε η χρησιμοποίηση των πόρων εντός της προθεσμίας που υπέδειξαν οι διάφορες υπηρεσίες, οι οποίες συμμετείχαν στα επιχειρησιακά προγράμματα για τις ισπανικές περιφέρειες του στόχου 2, για την περίοδο 1994-1996, η Επιτροπή επέλεξε για την Ισπανία, όχι τη λύση της παράτασης, η οποία θα οδηγούσε σε επικάλυψη των διαφόρων προγραμμάτων, αλλά αυτή της μεταφοράς των π'ροων που δεν έχουν χρησιμοποιηθεί στην προσεχή περίοδο, δεδομένου ότι, σύμφωνα με το πρόγραμμα, θα διατίθεντο αποκλειστικά για τα μέτρα, για τα οποία είχαν εξ'αρχής προγραμματιστεί, και των οποίων η εφαρμογή έχει καθυστερήσει. Έτσι, οι δικαιούχοι των εν λόγω μέτρων εξασφαλίζουν προθεσμία εκτέλεσης μεγαλύτερη από μια απλή παράταση, και δεν μπορούν, έτσι, να διατείνονται ότι αδικούνται. Τα ανωτέρω αφορούν την πλειοψηφία των προγραμμάτων του στόχου 2 και όχι μόνον το πρόγραμμα που αφορά την Μαδρίτη.

Η εν λόγω ονομαστική μεταφορά των πόρων έχει ως συνέπεια μικρή αύξηση, για την περίοδο 1997-1999, του ποσοστού συμμετοχής του Ευρωπαϊκού Κοινωνικού Ταμείου (ΕΚΤ) επί του συνολικού επιχειρησιακού προγράμματος της Μαδρίτης, σε σχέση με την προηγούμενη περίοδο. Στο πλαίσιο της συνεργασίας και της κοινής παρακολούθησης του προγράμματος από τις εθνικές και τις κοινοτικές αρχές, η χρήση των διατιθεμένων ποσών επαληθεύεται τακτικά, για κάθε κεφάλαιο και κάθε δράση χωριστά, γεγονός που επιτρέπει τη λήψη των απαραίτητων μέτρων (τροποποιήσεις, επαναπρογραμματισμοί), κάτι που αποτελεί συνήθη πρακτική στον τομέα της διαχείρισης των πόρων. Σε κάθε περίπτωση, μέχρι σήμερα, δεν έχει υπάρξει μεταβίβαση από το Ευρωπαϊκό Ταμείο Περιφερειακής Ανάπτυξης (ΕΤΠΑ) προς το ΕΚΤ, στο πλαίσιο των προγραμμάτων του στόχου 2 για τη Μαδρίτη.

Όσον αφορά το ποσοστό που διαχειρίζονται οι οργανισμοί τοπικής αυτοδιοίκησης, κανένα ανάλογο ποσοστό δεν επιβλήθηκε από το κοινοτικό πλαίσιο στήριξης, το οποίο θέσπισαν η Επιτροπή και οι ισπανικές διοικητικές αρχές. Ωστόσο, θα πρέπει να σημειωθεί ότι η κατανομή που εφαρμόζεται στα πλαίσια του εν λόγω προγράμματος δεν απέχει ιδιαίτερα από την πρακτική που ακολουθείται στα υπόλοιπα προγράμματα του στόχου 2, ακόμη και του στόχου 1.

Όσον αφορά τα υπόλοιπα ζητήματα που τέθηκαν, η Επιτροπή μετά λύπης της δηλώνει ότι δεν δύναται να εκφέρει σχετική άποψη, καθώς πρόκειται για εσωτερικά προβλήματα της Ισπανίας.